Csokonyavisontai Helyi Választási Iroda Vezetője

7555 Csokonyavisonta, Széchenyi u. 3.

Tel.: 82/576-039

e-mail: hivatal@csokonyavisonta.hu

**HIRDETMÉNY**

**Tisztelt Választópolgárok!**

Értesítem a Tisztelt Választópolgárokat, hogy **2024. április 20. napjától** megkezdődik a jelöltek részére az ajánlóívek átadása. (április 20.-án – szombaton - 8 – 16 óráig a HVI ügyeletet tart.) Ezt követően az ajánlóívek igénylésére és átvételére munkanapokon, hivatali időben (8-16 óra között) van lehetőség.

Fontos, hogy ajánlóívet csak olyan választópolgár számára lehet igényelni, aki az igény benyújtásakor választójoggal rendelkezik.

Amennyiben az ajánlóívek első alkalommal való kiadását követően megváltozik a jelöltként indulni szándékozó választópolgár vagy a jelölő szervezet neve, az a pótlólag igényelt ajánlóíveken már nem kerül átvezetésre. A jelöltként indulni szándékozó választópolgár és a jelölő szervezet is, valamennyi ajánlóíven és a szavazólapon is az első alkalommal kiadott ajánlóíven feltüntetett névvel fog szerepelni, akkor is, ha a jelölt viselt neve a választás napjáig házasságkötés vagy egyéb okból megváltozik.

Az ajánlóíveket legkésőbb **május 6. napján 16 óráig** lehet személyesen leadni a HVI-nél.

**Önkormányzati választás:**

Polgármester és önkormányzati képviselő-jelöltet ajánlani csak az illetékességgel rendelkező (az indulás helye szerinti) helyi választási iroda által kiadott, sorszámmal ellátott ajánlóíven lehet. Az ajánlóíveket másolni TILOS! Egy választópolgár több jelöltet is ajánlhat, de egy jelöltnek csak egyszer írhat alá.

Ajánlóívet a választás kitűzését követően a független jelöltként indulni kívánó választópolgár, illetve a területi választási bizottság/Nemzeti Választási Bizottság által jogerősen nyilvántartásba vett jelölő szervezet – a képviseletére jogosult személy útján – igényelhet. Az igény bejelentésére a jogszabályban meghatározott **A4** jelű formanyomtatvány szolgál, amelyet a helyi választási irodában bárki, meghatalmazás nélkül leadhat. (A nyomtatvány a HVI-ben is elérhető.)

A helyi önkormányzati képviselők és polgármesterek választásán jelölt minden nagykorú magyar állampolgár, valamint az Európai Unió más tagállamának magyarországi lakóhellyel rendelkező nagykorú állampolgára lehet, aki a központi névjegyzékben szerepel.

A jelöltséghez szükséges ajánlásszámok:

|  |  |  |
| --- | --- | --- |
| Település | polgármester-jelölt | egyéni listás (képviselő) jelölt |
| Babócsa | 38 | 13 |
| Bélavár | 9 | 3 |
| Bolhó | 18 | 6 |
| Csokonyavisonta | 39 | 13 |
| Heresznye | 7 | 3 |
| Komlósd | 5 | 2 |
| Lad | 15 | 5 |
| Patosfa | 7 | 3 |
| Péterhida | 4 | 2 |
| Rinyaújlak | 8 | 3 |
| Rinyaújnép | 2 | 1 |
| Somogyaracs | 4 | 2 |
| Vízvár | 14 | 5 |

**Nemzetiségi választás:**

Települési nemzetiségi önkormányzati képviselőjelöltet ajánlani csak a Helyi Választási Iroda által kiadott, sorszámmal ellátott ajánlóíven lehet.

Ajánlóívet a jelölő szervezetként jogerősen nyilvántartásba vett nemzetiségi szervezet – a képviseletére jogosult személy útján formanyomtatványon igényelhet (a jogszabályban meghatározott **A6** jelű). A formanyomtatványt a választási irodában bárki, meghatalmazás nélkül leadhatja.

Fontos, hogy ajánlóívet csak olyan választópolgár számára lehet igényelni, aki az igény benyújtásakor a fent meghatározottak szerint választójoggal rendelkezik.

Az ajánlóíven szerepel a választás típusa, a jelöltként indulni szándékozó választópolgár neve, a jelölő szervezet neve, a választókerület megnevezése és a nemzetisége. Közös jelölt esetén a helyi választási iroda a közös jelöltet állító valamennyi jelölő szervezet nevét feltünteti.

Az ajánlóív átadásáról a választási iroda átvételi elismervényt állít ki. Az ajánlóívekről másolatot készíteni – még kitöltetlenül is – TILOS!

A helyi választási iroda – az ajánlóív átadásával egyidejűleg – ingyenesen átadja a jelölő szervezet számára a településen a nemzetiség névjegyzékében szereplő választópolgárok név- és lakcímadatait.

Az adatbázis teljes, mivel a Ve. 89. § (1) bekezdése szerinti adatkiadás megtiltása erre az adatszolgáltatásra nem terjed ki. Éppen ezért ezek az adatok kizárólag az ajánlások gyűjtésére használhatók fel, egyéb célú felhasználásuk, másolásuk, harmadik személy részére történő átadásuk TILOS!

*A nemzetiségi névjegyzékben szereplő, a településen lakóhellyel rendelkező választópolgár* az ajánlását az ajánlóíven adja le, amelyet nevének, személyi azonosítójának, magyarországi lakcímének feltüntetése mellett saját kezű aláírásával kell ellátnia. A választópolgár jelenlétében az adatait más is ráírhatja az ajánlóívre, azonban saját kezű aláírása ebben az esetben is elengedhetetlen feltétel.

Az NVB a települési nemzetiségi önkormányzati választást kitűző határozatában megállapította, hogy adott településen adott nemzetiség tekintetében mennyi ajánlásra van szükség a jelöltállításhoz.

|  |  |
| --- | --- |
| Település | Nemzetiség |
| Horvát | Német | Roma |
| Babócsa | **-** | **-** | **11** |
| Bélavár | **-** | **-** | **5** |
| Bolhó | **5** | **-** | **5** |
| Csokonyavisonta | **-** | **-** | **8** |
| Heresznye | **5** | **-** | **5** |
| Lad | **-** | **5** | **-** |
| Rinyaújlak | **-** | **-** | **5** |
| Somogyaracs | **-** | **-** | **5** |
| Vízvár | **5** | **-** | **5** |

**FIGYELEM!**

Ajánlást a polgárok zaklatása nélkül bárhol lehet gyűjteni, az alábbi kivételekkel:

- az ajánlást gyűjtő és az ajánló munkahelyén munkaidejében vagy munkaviszonyból, illetve munkavégzésre irányuló más jogviszonyból fakadó munkavégzési kötelezettsége teljesítése közben,

- a Magyar Honvédségnél és a központi államigazgatási szerveknél szolgálati viszonyban levő személytől a szolgálati helyén vagy szolgálati feladatának teljesítése közben,

- tömegközlekedési eszközön,

- állami, helyi és nemzetiségi önkormányzati szervek hivatali helyiségében,

- felsőoktatási és köznevelési intézményben,

- egészségügyi szolgáltató helyiségében, valamint

- a tulajdonos előzetes, írásbeli hozzájárulásának hiányában közforgalom számára nyitva álló magánterületen.

Csokonyavisonta, 2024. április 16.

Balla Róbert

HVI vezető